
הצעת חוק המדיניות הכלכלית לשנת הכספים 2004 (תיקוני חקיקה) התשס"ד-2003 – פרק ג' – תכנון ובניה


היו"ר יורי שטרן:

	צהרים טובים, אני פותח את הישיבה. עכשיו רואים מי מחברי הכנסת קרוב באמת לנושא הרשויות המקומיות, תכנון ובניה. אני חושב שמה שהיה בוועדה הוא דוגמה טובה לכך שחוק ההסדרים חייב פיצול בקטעים המקצועיים יותר. אני חושב שביכולתנו להקדיש לזה הרבה יותר זמן מאשר הדיון המרתוני בוועדת הכספים. תיקנו כמה דברים שהיו ראויים לתיקון, ראינו את הבעיות בכמה הצעות שנראו על פני השטח כמובנות מאליהן או להפך – מנוגדות לדעתם של חברי כנסת. את העבודה הזאת אני מקווה שנסכם היום, על ידי הכנסת שינויים בסעיף א' של פרק ג', שמדבר על הוועדות המקומיות.

	אני חושב שמצאנו מענה טוב לבעיה של אי תפקוד ועדות התכנון המקומיות, כי הוספנו את זה כעילה לפיזור הרשות. בנושא חוקרים, אני מציע - בהסכמת משרד האוצר ואני מניח שגם הסכמת משרד הפנים  - לפצל את זה, ולהמשיך לדון. יש בזה גרעין של גישה אחרת. לא הצבענו על זה, לא היינו בעד להשאיר את זה בחוק ההסדרים. אני מציע לפצל, זה מאפשר לנו דיון אמיתי. גם בנושא האגרות היו טיעונים טכניים יותר, וגם טיעונים עקרוניים. 

אני מזכיר לכם את הדיון המרתק בין שני חברי סיעת שינוי, אחד שר ואחד חבר ועדת הפנים. הבעתם שתי גישות מנוגדות, אדוני השר, לעצם קביעת האגרה הזאת באחוזים או קביעה שלה כאגרה מינהלית. אני חושב שמן הראוי להמשיך את הדיון הזה, כאשר דעתי נוטה לדעתך, אדוני השר, ולדעת משרד האוצר, שהתשלום יש בו אלמנט מחנך כשלעצמו.

שר הפנים אברהם פורז:

	אנחנו גם זקוקים לכסף לממן את המערכת הזאת.

דוד עמר:

	אבל למה 500 שקל, למה לא 2,500 שקל?

שר הפנים אברהם פורז:

	יש 2.5% על 400 שקלים בערך, זה הסכום. 

היו"ר יורי שטרן:

	הוועדה אישרה כבר את הסעיף הזה של כשרות היועץ המשפטי.

שר הפנים אברהם פורז:

	מקובל עליי. הבנתי שאתם רוצים באישור הוועדה.

היו"ר יורי שטרן:

	כן, כי אלה דברים מהותיים. מצד שני, חשבנו שלא מקומו של שר האוצר להיות בין המוזכרים כגורמי התייעצות חובה. אני מציע שיהודה זמרת יקריא לנו את הסעיפים.

יהודה זמרת:

	"(א) בחוק התכנון והבניה, התשכ"ה-1965 אחרי סעיף 28 יבוא: ועדה ממונה. 28א (א) בכל אחד מהמקרים המנויים להלן, רשאי שר הפנים למנות ועדה ממונה למילוי תפקידי הוועדה המקומית לפי סעיף 19 לחוק, וזאת לאחר שעיין בדין וחשבון של ועדת חקירה שמינה לעניין זה והתייעץ עם הוועדה המחוזית הנוגעת בדבר ואלה המקרים: (1) הוועדה אינה ממלאת עוד את התפקידים שהוטלו עליה לפי חוק זה. (2) הוועדה אינה עשויה למלא את התפקידים שהוטלו עליה לפי חוק זה".

שר הפנים אברהם פורז:

	הערתי על זה שמילה "עשויה" היא כנראה בעייתית, אבל אמרו לי שזה - - - 

היו"ר יורי שטרן:

	היא באמת עוררה פה שאלות.

שר הפנים אברהם פורז:

	כי "עשויה" זה דבר נפלא, בדרך כלל אומרים "עלולה" כשזה דבר רע.

חמי דורון:

	האקדמיה לעברית הודיעה שהמשמעות היא אותה משמעות.

היו"ר יורי שטרן:

	השאלות לא היו שאלות בלשנות. הייתה שאלה מהותית, האם באמת אפשר לכלול בין הסיבות לא רק מה שקורה – שלא ממלאת את תפקידה – אלא מין תחזית, קביעה לעתיד שהיא עשויה לא למלא. אבל נאמר שזה מופיע בפקודת העיריות ולכן אין עם זה בעיה.

נועה בן אריה:

	הנוסח מועתק מפסקה (2).

מירי פרנקל שור:

	למען הסר ספק, הממונה על נוסח החוק כתבה עשויה, עלולה וכולי.

שר הפנים אברהם פורז:

	אני מציע להשאיר את המילה "עוד" בסמן שאלה, לגבי מי שעוסק בניסוח. לדעתי, די במילים הוועדה אינה ממלאת את הפקידים שהוטלו עליה". המילים "ממלאת עוד", מראה שצריכה להיות התדרדרות. תבדקו.

חמי דורון:

	אבל זה אחרי ועדת חקירה, זה ברור שאיננה ממלאת עוד, כי השר ימנה ועדת חקירה כאשר היא לא ממלאת עוד.

שר הפנים אברהם פורז:

	תבדקו משפטית אם המילה "עוד" נחוצה.

יהודה זמרת:

	זה נלקח מהנוסח של פקודת העיריות.

דלית דרור:

	היום לא היו מנסחים כך, אבל בגלל שהעתיקו מפקודת העיריות זה נשאר כך.

מירי פרנקל שור:

	נשאיר את סמכות ההחלטה לגברת - - - 

דוד עמר:

	זה לא משמעותי.

יהודה זמרת:

	"(ב) לוועדה הממונה וליושב ראשה יהיו כל הסמכויות והחובות המוקנות לוועדה מקומית וליושב ראשה לפי חוק זה או לפי כל דין אחר.

	(ג) הוועדה הממונה תכהן לתקופה שיקבע שר הפנים". 

היו"ר יורי שטרן:

	חברי הכנסת, יש הערות לסעיפים אלה?

חמי דורון:

	הסעיפים הם כפי שסיכמנו עליהם.

היו"ר יורי שטרן:

	טוב, אז אני מציע להצביע. מי בעד?

הצבעה
בעד: 4
נגד: אין
אושר

היו"ר יורי שטרן:

	תודה, התקבל. בבקשה, מר זמרת.

יהודה זמרת:

	"תיקון סעיף 143 לפקודת העיריות. בסעיף 143 לפקודת העיריות, בסעיף קטן (א) (1) בפסקה (2) אחרי "את תחום שיפוטה" יבוא "לרבות התפקידים שהוטלו עליהם כוועדה מקומית לפי חוק התכנון והבניה, התשכ"ה-1965".

נועה בן אריה:

	זה ראש המועצה.

היו"ר יורי שטרן:

	זה תוספת לסעיף.

יהודה זמרת:

	"(2) בפסקה (3) אחרי "את תפקידיהם כראוי" יבוא "לרבות התפקידים שהוטלו עליהם כוועדה מקומית לפי חוק התכנון והבניה, התשכ"ה-1965.

	תיקון סעיף 38 לפקודת המועצות המקומיות" - זה סעיף מקביל לסעיף 143. "בסעיף 38 לפקודת המועצות המקומיות בסעיף קטן (א) – (1) בפסקה (2) אחרי את תחום שיפוטה" יבוא "לרבות התפקידים שהוטלו עליהם כוועדה מקומית לפי חוק התכנון והבניה התשכ"ה-1965.

	(2) בפסקה (3) אחרי "את תפקידיהם כראוי" יבוא "לרבות התפקידים שהוטלו עליהם כוועדה מקומית לפי חוק התכנון והבניה, התשכ"ה-1965".

היו"ר יורי שטרן:

	אלה תיקונים טכניים.

יהודה זמרת:

	זה כדי להגן מפורשות על סמכותו של שר הפנים למנות ועדה קרואה לרשות מקומית, בגלל שהיא לא מתפקדת כוועדה מקומית.

היו"ר יורי שטרן:

	אני חושב עשינו פה תיקון משמעותי, בכם שאי תפקוד בתחום התכנון והבניה יהפוך לאחת העילות המקובלות לפיזור עירייה.

שר הפנים אברהם פורז:

	רק בוועדה לא מרחבית, כי במרחבית אפשר לפזר רק את הוועדה המקומית. בעירייה צריך הכל או לא כלום.

היו"ר יורי שטרן:

	מצד שני, אני שמח שלא נכנסנו למצב בו מצד אחד אנחנו משאירים את הרשות ומצד שני נוטלים מידיה את תחום תכנון ובניה. זה מצב אבסורדי, או שרשות - - -

דוד עמר:

	אין בעיה, כל יום תיקח משהו. פעם תכנון, פעם ביוב.

שר הפנים אברהם פורז:

	לא יכול שתיקך מעירייה רק את הוועדה המקומית, ותשאיר אותה להמשיך לתפקד. קבלנו.

היו"ר יורי שטרן:

	אתה יודע מה זה עינויים סיניים, זה כשלא הורגים אותך מיד, אלא בחתיכות. מי בעד התיקון?

הצבעה
בעד: 3
נגד: אין
נמנעים: 1
אושר

היו"ר יורי שטרן:

	בעד 3, נמנע אחד, אין מתנגדים. התקבל.

מירי פרנקל שור:

	לגבי סעיף 107, זה עניין החוקר.

היו"ר יורי שטרן:

	על הסעיף הזה, סעיף (2) בפרק ג' (א), שמתחיל מהמילים: "בסעיף 107א". מדובר על מינוי חוקר. אני מבקש להצביע על פיצול החוק, דבר שיאפשר לנו לדון בהצעה הזאת בצורה יותר יסודית. מי בעד?

חמי דורון:

	הייתה הסכמה של כולם, כולל השר. עכשיו אתה משנה כאילו הכל, אני לא מבין למה.

היו"ר יורי שטרן:

	אסביר. ישבתי עם נציגי האוצר, יש לנו ויכוחים.

חמי דורון:

	אתה הולך לישיבות סודיות, ושם הופכים אותך.

היו"ר יורי שטרן:

	זו ישיבה שגם אתה היית מוזמן אליה.

חמי דורון: 

אף אחד לא הזמין אותי.

היו"ר יורי שטרן:

	בקשתי להזמין את חבר הכנסת דורון לישיבה הזאת – כנראה שהבקשה שלי לא נקלטה. אני מתנצל.

חמי דורון:

	זה חמור מאוד שנציגי האוצר הצליחו להפוך אותך.

היו"ר יורי שטרן:
	
	לא להפוך, אלא אם הם מסכימים עם זה שכמה סעיפים פה הם כבדים מידיי בשביל לדון בהם בחיפזון – זה כולל סעיף האגרות, סעיף של ועדות לשטחים פתוחים – אז גם עלינו לקבל את אותה דעה כשיהא באה מצדם לגבי סעיפים שהם מעונינים שאנחנו לא נפסיק לדון בהם. כמו הסעיף הזה של חוקרים. 

חמי דורון:

	אני פשוט בא לקראתך מפאת כבודך כיושב ראש הוועדה. חוץ מזה, שמעתי שגם השר הסכים אתך.

היו"ר יורי שטרן:

	זה נכון עניינית. אם אנחנו מפצלים סעיפים מסוימים כי אנחנו לא חושבים שהחיפזון פה יעזור לדיון אמיתי, אז אם הממשלה מבקשת שגם מה שפסלנו לא נפסול בחיפזון – על אותו משקל – אני חושב שמן הראוי שנקבל את הדעה הזאת. לכן, אני מבקש לפצל את הסעיף הזה מחוק ההסדרים, ולהמשיך לדון בו אלי כבר בחודש ינואר. מי בעד?

הצבעה
בעד: פה אחד
נגד: אין
נמנעים: אין
אושר

היו"ר יורי שטרן:

	תודה. אין נגד, אין נמנעים, אושר. מר זמרת, בבקשה תמשיך. הצבעתי כעת על סעיף ג (א)(3), עכשיו אנחנו מגיעים לסעיף ג' (3) אגרות.

גבי גולן:

	כל שלושת הסעיפים האלה - הסעיף של האגרות, הסעיף של החוקרים - גם מפצלים.

היו"ר יורי שטרן:

	כן, אבל צריכים להצביע בנפרד.

מירי פרנקל שור:

	הסעיף של האגרות מתפצל?

היו"ר יורי שטרן:

	כן. הצבענו עכשיו על החוקרים, וגם האגרות מתפצל.

מירי פרנקל שור:

	מה שמופיע זו העמדה שהציג שר הפנים, הצעה חדשה.

גבי גולן:

	אבל הממשלה מבקשת לפצל את הסעיף הזה.

שר הפנים אברהם פורז:

	יכול להיות שיש לנו רוב פה.

היו"ר יורי שטרן:

	המטרה פה לא פיסקלית.


שר הפנים אברהם פורז:

	אצלי היא גם פיסקלית. אני רוצה מימון לוועדות ערר, אני לא רוצה שוועדות ערר יהיו במצב שהן ממומנות מקופת המדינה.

היו"ר יורי שטרן:

	אבל המטרה המרכזית הייתה להוריד את מספר הערעורים, כאשר מדובר בערעורי סרק.

שר הפנים אברהם פורז:

	או בערעורים מנופחים. אחד מגיע לו 100,000 ומגיש תביעה על 100 מיליון.

חמי דורון:

	סוף סוף יצא המרצע מן השק. אני שמח אתה אומר את זה.

גבי גולן:

	מטרת החוק הייתה בפרוש לממן את פעילות הערעור - - -

היו"ר יורי שטרן:

	זה לא הוצג כך.

שר הפנים אברהם פורז:

	חבר הכנסת דורון, יש פה שתי מטרות. מטרה אחת הייתה להרתיע מפני ערעורי סרק. אבל לי יש עניין שגופים של משרד הפנים שנותנים שירות לציבור, שיממנו את עצמם. אני גם מתכוון להטיל אגרה על הגשת תוכניות. יהיה לנו דיון עם האוצר. קבלתי למשל לא מזמן הוראה להגביל את שעות העבודה של חברי ועדות הערר, לא יותר מ-X בחודש. אז עררים ייגררו מחודש לחודש, כי אם גומרים את מכסת השעות הוועדה תפסיק לעבוד על החודש הבא עד שעוד פעם יהיו שעות.

היו"ר יורי שטרן:

	אבל כנגד עומדים שני דברים. אחת, המטרה המקורי – לפחות של משרד האוצר – לצמצם אם אפשר את מספר התביעות, אם אין תביעות מיותרות. בי"ת, בצד השני יש את הצד האזרחי והסביבתי שאומר שהמערכת צריכה להיות נגישה לציבור, גם לחלשים באוכלוסייה.

שר הפנים אברהם פורז:

	לכם הצענו מערכת שבה החלשים פונים  לראש הוועדה ומבקשים דחיית אגרה, כמו בבית המשפט.

היו"ר יורי שטרן:

	פה אתה לא יכול ללכת לפי קריטריון פשוט של קבלת הבטחת הכנסה.

שר הפנים אברהם פורז:

	גם בבית המשפט אני לא יודע מה הקריטריון. אם הוא בא, מסביר את הטיעון – שומעים אותו.


היו"ר יורי שטרן:
	
	מה שגילינו בין היתר בדיון, שברגע שאתה קובע מדרגות ויש לך תקרות, ויש קפיצות מדרגה, התביעות במקום להצטמצם במספרן, מתחילות להתפצל, ויש לך יותר הטרדות למערכת.

שר הפנים אברהם פורז:

	לו היה תלוי בי, הייתי גם קובע כלל שעל אותו נכס אי אפשר להגיש יותר מתביעה אחת, ששני התובעים יבואו במשותף. אם הם הולכים במפוצל, כל אחד ישלם אגרה כאילו התביעה הייתה אחת.


היו"ר יורי שטרן:

	התברר שיש פה דברים שאם אנחנו לוקחים אותם בחשבון המערכת נראית קצת אחרת, וכדאי לנו להמשיך ולדון בה. אני מתחייב שאת זה אביא כבר בינואר לדיון. לכן, אני מבקש לפצל את זה מהחוק הראשי. מי בעד לפצל את האגרות מהחוק?

הצבעה
בעד: 4
נגד: אין
נמנעים: 1
אושר

היו"ר יורי שטרן:

	תודה, נתקבל. ההצעה הזאת כבר הונחה כהצעת פשרה, אנחנו נעלה אותה בכל מקרה בדיון.

מירי פרנקל שור:

	אבל באופן רשמי, מה שיוחזר לשולחן הוועדה זה הכחול.

היו"ר יורי שטרן:

	כן.

מירי פרנקל שור:

	לסיכום, ה שוועדת הפנים מחזירה לוועדת הכספים זה רק נושא של הוועדה הממונה והיועץ המשפטי, כאשר בקשת הפיצול עולה לגבי אגרה, לגבי חוקר ולגבי -  - -

היו"ר יורי שטרן:

	אני חייב להגיד לך כבוד השר, שלי שיו"ר הוועד אין שום טענות, אתה מגיע לישיבות הוועדה, ולדעתי אנחנו עובדים בשיתוף פעולה יפה.

שר הפנים אברהם פורז:

	תודה רבה. למדתי, אדוני היו"ר, שהצעת חוק, לא משנה אם היא של הממשלה, של חבר כנסת פרטי, היא כמו שתיל. צריך כל הזמן להשקות אותה, לזבל אותה, לשיר לה שירים, אחרת השתיל נובל, ואחר כך אתה בוכה שאין לך שתיל.	


היו"ר יורי שטרן:

	אתמול ישבנו פה לישיבה, אחת הסוערות שזכורה לי אולי מכל שבע השנים שלי בכנסת. זה היה עם הנציגים הדרוזים שבאו להתנגד לאיחוד גאיה. מה שיצא בישיבה הזאת הסוערת, מתוחה ומתסכלת ביותר – כי מדובר בציבור שאין ספק שכולנו צריכים לעודד אותו, לחזק אותו ולא לפגוע בו - - -

שר הפנים אברהם פורז:

	השאלה היא לאיזה כיוון לעודד אותו. צריך לתעל את האנרגיות שלהם לכיוונים חיוביים.

היו"ר יורי שטרן:

	כן, אבל לא לפגוע בו שום פגיעה מיותרת. כולנו ידענו, כשהלכנו לעניין של איחוד הרשויות, שזה עסק מסובך, בעייתי, ואתה כשר הפנים מודע יותר מכל אחד אחר לפרובלמטיקה הזאת, שהיא לאו דווקא כלכלית או ארגוני.ץ יש פה אלף ואחד דברים שקשורים למרקם חייהם של האנשים. לתרבות, למסורת, למבנה השבטי והחמולתי. ידענו גם שבמגזרים הלא יהודיים, העסק הזה עלול להיות מסובך במיוחד. 

בסופו של דבר, נכון להיום, הפנצ'ר היחידי עד כה הוא האיחוד הזה של כמה כפרים דרוזיים לעיר אחת שהיא עיר מפלצתית. מקצה לקצה היא 40 קילומטר.

שר הפנים אברהם פורז:

בלוס אנג'לס יש יותר.

היו"ר יורי שטרן:

אם זה הנימוק, אז בלו אנג'לס אנחנו לא יושבים בכלל במדינה, אנחנו יושבים ברובע. במדינת ישראל ליצור עיר מכמה כפרים, כאשר מקצה לקצה יש 40 קילומטר, ורמת המינוע בו היא לא מהגבוהות בארץ, זה באמת מפלצת.

מה שיצא כתוצאה מכך, אל"ף סבוטאז' אמיתי. כלומר, אי השתתפות של תושבים של שני כפרים בהצבעה לרשות. זה לא קרה באיחודים אחרים, וזה לדעתי דווקא ציון לשבע לעבודה שנעשתה. סוג כזה של מחאה היה פתוח לכולם, במיוחד לאלה שנבלעים בתוך האיחוד. כל כפר שהוא יודע שלא ייצוג בכלל או לא ייוצג כפי שהוא היה רוצה להיות מיוצג, היה יכול להצביע כך, ולא עשו את זה. פה כן עשו. זה אומר שמדובר במקרה חריג במיוחד.

בי"ת, אני כשותף להרבה מאוד דיונים בנושאים האלה לא הייתי מודע למידת ההתנגדות שהביעו לפני הדיון, כולל בפני החוקרים של ועדות השימוע. זה לא שוקף כהוא זה בסיכומים של ועדת השימוע. כשאתה לוקח סיכומים, שהם גם הגיעו לאותה ישיבה אצל חבר הכנסת הירשזון, ששם בסוף סיכמנו על איחודים, היינו בטוחים שאין הרבה התנגדויות, כי ככה זה הוצג.

דוד עמר:

	שם זה היה - - - גם אצל הירשזון הייתה התנגדות.

היו"ר יורי שטרן:

	אבל המסמך שאנחנו מקבלים וצמודים אליו זה ועדות השימוע והמלצות משרד הפנים. מהמסמכים האלה לא עלה העניין. יותר מזה, האיחוד הזה לא היה מהאיחודים המתוכננים מראש. הו היה מאלה שיצאו וחזרו בלילה האחרון.


דוד אזולאי:

	ברשותך, היה מדובר בהתחלה על 150 איחודים.

שר הפנים אברהם פורז:

	אבל הם היו גם ב-34.

היו"ר יורי שטרן:

	אבל לא ב-12.

דוד אזולאי:

בהתחלה, כשדובר על איחודים, הם אמרו שאם יש כל כך הרבה איחודים, אז גם אנחנו צריכים לתרום את תרומתנו. לכן, כתוב בוועדת השימוע שהם מסכימים לאיחוד. כשהתברר אחר כך שצמצמו את מספר האיחודים ממקבץ של 32 ל-12, הם אמרו: מה פתאום? מה שנוצר, שמתוך 12 מקבצים שניים הם דרוזיים, ומתוך 26 ישובים יש שמונה יישובים דרוזיים. זה קצת קומם. באחוזים הם מקבלים את האחוז הגבוה לפי כל זווית שתרצה.

בעיה נוספת, ואתה זה אולי לא לקחו בחשבון, מתוך 35,000 תושבים במקבץ הזה, יש כ-6,000 מוסלמים ו-2,000 נוצרים באבו סנאן. המיעוט הזה למעשה נמחק לגמרי, דבר שיכולות להיות לו השלכות בעתיד.

שר הפנים אברהם פורז:

למה נמחק?

דוד עמר:

	זה לא נציגות לפי ישובים?

היו"ר יורי שטרן:

כי לא יהיה לו ייצוג במועצה.

דוד אזולאי:

לעולם לא יהיה לו ייצוג, מפני שהרוב המסיבי הוא רוב דרוזי. במשך שנים שמרו על האיחוד הזה באבו סנאן, זה המקום היחיד שתמצא את זה. לכן, אני חושב שיש פה מקום - - -

היו"ר יורי שטרן:

	הרושם שלי הוא שיש לנו פה מקרה חריג, שאם ניתן לו פתרון חריג, זה לא יהווה סיבה לתסיסה במקומות האחרים. אם נשאיר את המצב כפי שהוא, זה יביא אותנו לטרגדיה אמיתי. ראיתי את האנשים - - -

דוד עמר:

	הייתי אצלם, לא יכולתי להיכנס בכלל - - - קודם היו מקבלים אותי בברכה "אבו אילן" - - -


היו"ר יורי שטרן:

	נקודה נוספת שהיא תוצר לוואי של המצב, אין איש היום מהווה שם רשות מוכרת. מי שנבחר בעצמו אומר שהוא רק ראש הכפר ירקה, והוא לא מוכן לתת שירותים לאחרים, ואחרים לא מוכנים לקבל ממנו שירותים. כתוצאה מכך מנתקים  להם מים, והם לא מקבלים שום שירות. פה ביקשנו בכל מקרה, למצוא פתרון זמני בצורה כלשהי, כי זה דבר בלתי סביר ולא מתקבל על הדעת שהמדינה נותנת לאנשים להישאר בלי השירותים, בגלל שיש איזושהי תסבוכת עם השלטון.

שר הפנים אברהם פורז:

	אני רוצה להסביר את הדברים. בגדול, התושבים  לא אוהבים איחוד רשויות, הם לא אוהבים את זה בשום מקום. יש איזה פחד, לדעתי בלתי רציונאלי, שעל ידי האיחוד הייחוד של הישוב ייעלם. גם המכבים רעות, שני ישובים חדשים יחסית, לדעתי בחתך סוציו-אקונומי דומה, מחאה אדירה נגד האיחוד. בבחירות – זה רק סימפטום – במכבים, רעות ומודיעין, המפלגה שלי לא קבלה אפילו קול אחד במכסים רעות, בגלל שהאשימו אותי שמכרתי את מכבים ורעות, והסגרתי אותם לידי מודיעין. זה שאחר כך ראש העירייה שלהם השתלט על מודיעין – הם גילו יום אחרי.

	אותו דבר היה בנווה מונוסון, שלא רצו להתאחד עם יהוד, ואותו דבר יש במקומות אחרים. יש פחד בלתי רציונלי והאיחודים. אני אמנם מסביר בכל מקום שאני חי באותו ניהול מוניציפלי עם יפו ג', ואני חי באפקה  -שכונה די מבוססת. אני לא מצליח להסביר את זה.

היו"ר יורי שטרן:

	זה לא דומה למה שקורה אצל דרוזים וערבים.

שר הפנים אברהם פורז:

	במגזר הערבי והדרוזי, הפיצול של הרשויות קטנות הוא הרבה יותר גבוה מאשר במגזר היהודי. זה לא במקרה שבמרכז השלטון המקומי תמיד מפלגת העבודה מצליחה לשלוט. מאחר שלכל ראש מועצה יש קול אחד, אז כל ישוב ערבי, גם אם הוא הכי קטן, ויש לו כמה אלפי תושבים, הוא מצביע למועמד העבודה.

דוד עמר:

	בקדנציה הקודמת התמודדתי מול עדי אלדר. אמרו לי: אתה הכי טוב, לך מגיע, אבל אתה ליכוד.

שר הפנים אברהם פורז:

	לפני האיחודים האלה קיימנו הרבה מאוד דיונים עם העדה הדרוזית. עוד לפני שעבר החוק בכנסת, התקיימו דיונים שהם בדיספרופורציה למה שהקדשנו לישובים היהודים. הישיבה המסכמת הייתה אצל אביגדור יצחקי, בה באו מכל המקומות, והסתבר שהם חלוקים בדעותיהם. יש כאלה שאמרו שגם האיחוד בדלית אל כרמל ועוספייה לא ייצא לפועל  -  - -

דוד אזולאי:

	לא, מהתחלה זה היה בהסכמה.

שר הפנים אברהם פורז:

	היו כאלה שהתנגדו באופן נחרץ גם לאיחוד בין דליה ועוספייה.


דוד אזולאי:

	רצו אפילו להגיש הצעת חוק בעניין הזה.

שר הפנים אברהם פורז:

	בסדר. אני יכול לדבר מה שאני חושב?

דוד אזולאי:

	דבר מה שאתה רוצה.

שר הפנים אברהם פורז:

	אבל אתה לא נותן לי.

היו"ר יורי שטרן:

	חבר הכנסת אזולאי, אי אפשר.

דוד אזולאי:

	אני מפריע לך, אז אלך. אין לי בעיה.

היו"ר יורי שטרן:

	לא, אתה לא מפריע.

שר הפנים אברהם פורז:

	תן לי לגמור, אני מוכן להשיב לשאלות, אם תשאל אותי. יש כאלה שאמרו שבדלית ועוספייה זה אותו דבר, ויירו אחד על השני בטילי לאו. מי שיזם את המתכונת של שני האיחודים האלה, זהב שני חברי הכנסת הדרוזים, היחידים שמכהנים בכנסת. לגבי הישוב גאיה, הוועדה המליצה על מועצה אזורית, שבה לכל אחד מהכפרים האלה יהיה ועד מקומי, ובכנסת פה, בניגוד להמלצת הוועדה, החליטו לעשות אותם עירייה. מי שדחף לזה יותר מכל אחד זה איוב קרא, שהוא הגיש הצעה לסדר, ועכשיו הוא אומר שנפרק את הישובים.

היו"ר יורי שטרן:

	הוא הודה על חטא, הוא אמר "אני טעיתי".

שר הפנים אברהם פורז:

	יש לזה כמנה פתרונות, אבל לפתרון אחד אני לא מסכים, ואני מציע לכם גם לא לעודד אותם לקראת זה, כי כשאתם יוצרים ציפיות, אחר כך קשה מאוד להחזר אות חזרה למציאות.

היו"ר יורי שטרן:

	מה הפתרון?


שר הפנים אברהם פורז:

	אני לא מוכן לחזור אחורה. אי לא מוכן להחזיר את זה לארבע רשויות מקומיות. אני מוכן למצוא פתרונות במסגרת גוף מאוחד. הצענו להם הסדר של מינהלות רובע, וזה ניתן לפי פקודת העיריות. כל אחד מישובים האלה יהיה מינהלת רובע.

היו"ר יורי שטרן:

	אבל בכל מקרה זאת לא עיר.

שר הפנים אברהם פורז:

	מה זה משנה?

היו"ר יורי שטרן:

	כי יצרנו מפלצת, 40 קילומטר.

שר הפנים אברהם פורז:

	לא יצרנו שום מפלצת. אם אתה יוצא מינהלת רובע - - - הטריטוריה היא אותה טריטוריה שהייתה לישובים האלה. לא נתנו להם שטחים של מועצות אזוריות שנמצאות בשטחים הגובלים. אני מוכן גם היום - - - 

גיורא רוזנטל:

	אז אתה מאבד את כל החיסכון שאתה רוצה.

שר הפנים אברהם פורז:

	הבעיה שמטרידה אותי היום זה כבר לא החיסכון. היום   מטריד אותי שבאלימות ובכוח יצליחו לשנות החלטת כנסת. לזה אני לא אתן יד. אני מוכן שיהיו מינהלות רובע, אני מוכן שלמינהלות הרובע האלה תהיה אוטונומיה, אני מוכן להם כספית. אמרתי את זה לכל המתנגדים. אני יודע שזה גם מאבק בתוך העדה. אני לא מוכן ללכת אחורה, כי אם נלך אחרוה, מחר לא נוכל לבצע שום איחוד. כל מיש לא רוצה יפגין ויגיד למה נתתם לגאיה.

	אני אומר לכם את עמדתי, אני מוכן לעזור להם כספית, אני מוכן לעזור להם בכל סידור, אני מוכן לתת להם מינהלות רובע. לא הולך אחורנית.

גיורא רוזנטל:

	למועצה אזורית הם לא מוכנים?

שר הפנים אברהם פורז:

	זה אותו דבר מינהלת רובע, מועצה אזורית.

היו"ר יורי שטרן:

	יש הבדל. ישב פה שיח' מוחמד מולה, שהוא היום השיח', והוא אמר שג'וליס זה הותיקן שלהם. אתה מוחק אותו עכשיו. כשזה חלק מעיר אין ג'וליס, כשזה חלק ממועצה יש ג'וליס ככפר נפרד. יש להם חישובים.


שר הפנים אברהם פורז:

	אם היו אומרים שהם רוצים לחזור למועצה אזורית הייתי שוקל את זה, אבל אני לא מוכן לוותר לגמרי על האיחודים ולהחזיר אותם להיות רשויות נפרדות. דרך אגב, כשהצעתי להם מועצה אזורית הם דחו את זה.

דוד אזולאי:

	אדרבה, תנסה. אני אומר לך מראש, אני לא מאמין שזה ילך, הם לא יסכימו לכך, כי הטענה המרכזת שלהם היא שהם תרמו את חלקם באחוזים - - -

שר הפנים אברהם פורז:

	מה זאת אומר תרמו את חלקם? אפשר לחשוב שזה מס. זה לא עונש.

דוד אזולאי:

	אתה לוקח משפחת טריף מג'וליס, ואתה לוקח משפחת מועדי מירקא ומשפחה מאבו סנאן ואתה מנסה לעשות מהם איחוד אחד. זה לא ילך.

שר הפנים אברהם פורז:

	זה עונש?

היו"ר יורי שטרן:

	מבחינתם אולי, כי ככה כל אחד הוא בוס בעירו או בכפרו.

דוד אזולאי:

	משפחת טריף היא גם המשפחה, שכמו שהם הגדירו את זה אתמול, זה הותיקן של הדרוזים.

שר הפנים אברהם פורז:

	הם מסוכסכים עם עצמם, על כל דעה תשמע גם דעה הפוכה.

דוד אזולאי:

	אבל בדבר הזה הם לא מפלגים, הם מאוחדים.

שר הפנים אברהם פורז:

	אני מקבל אותם כל אחד לחוד. יש אנשים שבפומבי לא מעזים להגיד מה שהם אומרים לי בשקט. אם תהיה הסכמה למועצה אזורית, אני מוכן ללכת למועצה אזורית. אני מוכן ללכת למינהלות רובע. ללכת בחזרה אני לא מוכן.

היו"ר יורי שטרן:

	למינהלות רובע הם לא מוכנים על מועצה אזורית לא שאלנו. חבר הכנסת אזולאי, אתה מכיר אותם, הם יסכימו לכמה איחודים קטנים במקום אחד גדול?


שר הפנים אברהם פורז:

	אני לא מסכים לזה. למועצה אזורית אני מוכן. זו ההצעה המקורית של משרד הפנים  -מועצה אזורית. הבטחתי להם גם בשיחה, למרות שזה נגד ייעול ונגד חיסכון, שאני אשמור על רמת כוח האדם של העובדים, כי הרי חלק עובדים במועצה והם פוחדים שיהיו פיטורים אם יהיה ייעול. אני לא מוכן ליצור תקדים שמכופפים את הכנסת.

דוד אזולאי:

	העדה הדרוזית מאוד רגישה לכל שינוי אצלה, גם בהרכב החמולתי שלה, יחד עם זה, החשש גדול שלי שכרגע אנחנו עדיין בשליטה על הציבור הזה. דברנו אתם אתמול פה, היית סערת רגשות, בקשנו מהם להתאפק, שננסה לבדוק את כל המהלכים האפשריים. אני אומר לך, ברגע שהעסק הזה ייצא לרחוב אנחנו בבעיה. מספיק המלחמות של שינוי וש"ס, אתה הולך עכשיו להכניס את הדרוזים.

שר הפנים אברהם פורז:

	אני מאוד מוקיר אותם, את השירות בצבא, אבל לא יכול להיות שתהיה להם מין זכות וטו טוטלית על כל דבר. באו חברי כנסת שלהם ובקשו את הדבר הזה.

היו"ר יורי שטרן:

	אבל מה אם החלטה שלטונית הייתה לא נכונה, האם זו לא חובה של השלטון לתקן את זה?

שר הפנים אברהם פורז:

	אם ההחלטה הייתה לא נכונה, אני מוכן לקבל את זה ולחזור למועצה אזורית. זה ייתן לכל אחד מהכפרים גם את שמו, גם את הניהול, ואנחנו גם נשמור על ה"פייס" שלנו, שלא עשו מאתנו סמרטוט. ראש הרשות הנבחר מעוניים בפיצול כי הוא רוצה להמשיך לחיות.

היו"ר יורי שטרן:

	גם אנחנו מעונינים שהוא יחיה, מה אנחנו מעונינים ברצח.

גבי גולן:

	המשכורות הן לא משכורות של ראש רשות כמובן.

דוד אזולאי:

	לא, כמו יושב ראש ועד.

יהודה זמרת:

	כמו שקבוץ מתנהל במועצה אזורית. הוא מתנהל כקהילה נפרדת. מלמעלה הוא מקבל פינוי אשפה, למשל.

היו"ר יורי שטרן:

	טוב, אתחיל משיחה עם חבר הכנסת איוב קרא.

דוד אזולאי:

	אדוני היו"ר, אני מציע לך עצה ידידותית, אל תתעסק עם כולם. תן להנהגה שלהם להוביל את זה ולא אתה.

היו"ר יורי שטרן:

	לכן אני אומר, שאתחיל משני חברי הכנסת, כי בכל זאת הם היחידים כאן שמייצגים אותם פוליטית, עם זה שכל אחד מהם לא מקובל על השני. 

דוד אזולאי:

	חבר הכנסת שטרן, מותר להגיד "טעינו".

היו"ר יורי שטרן:

	אבל מה קורה אם מחר מגיעים עוד ועוד, ורוצים לשנות בכוח החלטות. זאת הבעיה. 

דוד אזולאי:

	באו נהיה חכמים, למה נחכה להפגנות, למה נחכה לרצח – נעשה את הצעד הזה לפני.

היו"ר יורי שטרן:

	לכן אני מעדיף למצוא פגמים בתהליך.

דוד אזולאי:

	אבל השר אמר שאם יימצאו פגמים בתהליך הוא מוכן ללכת על האפשרות של מועצות אזוריות עם סמכות לוועדים.

נועה בן אריה:

	הוא מוכן בכל מקרה ללכת על מועצות אזוריות, לא קשור לפגמים.

דוד אזולאי:

	אני לא מאמין בזה, אבל אישית אשמח לכך. אין לי שום עניין – גם אם אני באופוזיציה היום  - לראות מלחמת יהודים דרוזים. אנחנו זוכרים את המלחמה של הדרוזים והמוסלמים בג'וליס, כמה זה עלה למדינת ישראל. אני חושב שהם לא יוותרו, ושהם מאוחדים אנחנו בבעיה.

היו"ר יורי שטרן:

	טוב, נתחיל בשיחות, ונראה. תודה רבה, הישיבה נעולה.


הישיבה ננעלה בשעה 15:05.






